SABINA ติดท็อป 200 บริษัทดีที่สุดในเอเชียปี 2020 เผย “โควิด” ดันขายออนไลน์โตเร็วกว่าเป้า!
SABINA ติดท็อป 200 บริษัทดีที่สุดในเอเชียปี 2020 เผย “โควิด” ดันขายออนไลน์โตเร็วกว่าเป้า!
25 ส.ค. 2563

นายบุญชัย ปัณฑุรอัมพร ประธานเจ้าหน้าที่บริหาร บริษัท ซาบีน่า จำกัด (มหาชน) หรือ SABINA เปิดเผยภายหลังจาก บมจ.ซาบีน่า ได้รับการจัดอันดับให้เป็น 1 ใน 200 บริษัทมหาชนที่มีรายได้ต่ำกว่าพันล้านเหรียญที่ดีที่สุดในเอเชีย ประจำปี 2020 (Asia’s 200 Best Under A Billion 2020) จัดอันดับโดยนิตยสารฟอร์บส์ (Forbes)  และเป็น 1 ใน 19 บริษัทไทยที่ติดอันดับในปีนี้ โดยระบุว่า บริษัทฯ มีความยินดีเป็นอย่างมากที่สามารถพิสูจน์ให้เห็นถึงความแข็งแกร่งของบริษัทไทยที่สามารถติดอันดับบริษัทที่ดีที่สุดในเอเชีย โดยเฉพาะความพยายามรักษาผลการดำเนินงานให้มีกำไรสุทธิแม้ในภาวะที่ธุรกิจต้องเผชิญกับความยากลำบากในช่วงการแพร่ระบาดของไวรัสโควิด-19
ทั้งนี้ การจัดอันดับ Asia’s 200 Best Under A Billion 2020 ของนิตยสารฟอร์บส์ จะพิจารณาจากบริษัทมหาชนขนาดเล็กและกลางในภูมิภาคเอเชีย-แปซิฟิกที่มีรายได้สูงกว่า 10 ล้านเหรียญสหรัฐ แต่ไม่เกิน 1 พันล้านเหรียญสหรัฐ ซึ่งมีจำนวนทั้งสิ้นกว่า 18,000 บริษัท ก่อนจะคัดเลือก 200 บริษัทที่มีคุณสมบัติดีที่สุดตามเกณฑ์ที่กำหนด ประกอบด้วย มีรายได้และกำไรเติบโตดีอย่างน้อย 3 ปีย้อนหลัง มีผลตอบแทนเฉลี่ยต่อหุ้นแข็งแกร่งตลอด 5 ปีย้อนหลัง มีภาระหนี้ต่ำ และมีการกำกับดูแลที่แข็งแกร่ง นอกจากนั้น ยังมีเกณฑ์พิจารณาเชิงคุณภาพ เช่น เกณฑ์ด้านธรรมาภิบาล ความโปร่งใสและมาตรฐานของระบบบัญชี เป็นต้น
“การที่ซาบีน่าสามารถรักษาการเติบโตไว้ได้อย่างเข้มแข็ง โดยเฉพาะในช่วงที่เราต้องเผชิญกับวิกฤติโควิด-19 แต่เราก็ยังทำผลงานในครึ่งแรกของปีนี้ให้ออกมามีกำไร 121 ล้านบาท เป็นกำไรสุทธิในไตรมาสแรก 70.44 ล้านบาทและไตรมาสที่ 2 อยู่ที่ 50.42 ล้านบาท ขณะที่รายได้จากการขายครึ่งปีแรกอยู่ที่ 1,331 ล้านบาท มาจากปัจจัยสำคัญ 3 ประการ ประกอบด้วย ประการแรก การที่เราลดการพึ่งพาลูกค้าต่างชาติ จากเดิมที่ซาบีน่ามีสัดส่วนรับจ้างผลิต (OEM) เป็นหลัก เราค่อยๆ ปรับจนทุกวันนี้เราเหลือสัดส่วน OEM เพียงแค่ 9-10% และหันมาสร้างแบรนด์ “ซาบีน่า” ผ่านช่องทางค้าปลีก (Retail) เป็นช่องทางหลักโดยมีสัดส่วนราว 66% ของยอดขายรวม” นายบุญชัยกล่าว
ส่วนปัจจัยประการที่สอง คือ การที่ซาบีน่ามีคนรุ่นใหม่ทางการตลาด ทำให้บริษัทฯ สามารถสร้างยอดขายผ่านช่องทาง NSR (Non Store Retailing) ทั้งออนไลน์ ทีวี โซเชียลมีเดีย และสื่ออื่นๆ ให้เติบโตได้อย่างน่าพอใจ ไม่นับรวมแคมเปญการตลาดหรือกิจกรรมต่างๆ ที่ซาบีน่าสามารถสร้างกระแสในโลกออนไลน์ได้อย่างต่อเนื่อง
โดยในครึ่งแรกของปีนี้ ยอดขายผ่านช่อง NSR มีสัดส่วนสูงถึง 20% ของยอดขายรวม จากเมื่อปลายปีที่แล้ว ที่บริษัทฯ ตั้งเป้าว่า จะต้องใช้เวลาอย่างน้อย 3-4 ปีที่จะผลักดันให้สัดส่วนยอดขาย NSR ขึ้นมาอยู่ที่ 20% แต่โควิด-19 ทำให้พฤติกรรมการผู้บริโภคเปลี่ยนไป และทำให้การเติบโตของการขายออนไลน์สูงเกินกว่าเป้าหมายในเวลาอันรวดเร็ว ซึ่งทีมคนรุ่นใหม่ทางการตลาดถือเป็นแรงขับเคลื่อนที่สำคัญ
อีกทั้งปัจจัยประการสุดท้าย คือ การสร้างวัฒนธรรมองค์กรให้พนักงานต้องเรียนรู้ที่จะปรับตัวอยู่เสมอ เพื่อสร้างความสำเร็จที่ยั่งยืนประธานเจ้าหน้าที่บริหาร บมจ.ซาบีน่า กล่าวด้วยว่า สำหรับในช่วงครึ่งหลังของปี แม้ว่าบริษัทฯ จะรุกขยายตลาดออนไลน์อย่างต่อเนื่อง โดยคาดว่าสัดส่วนยอดขายจากช่องทางนี้จะเพิ่มขึ้นเป็น 15% ในปีนี้ แต่บริษัทฯ ก็คงยังเน้นดำเนินธุรกิจด้วยความระมัดระวัง เพราะยังมีปัจจัยเสี่ยงที่อาจจะมีผลกระทบกับกำลังซื้อ ทั้งการแพร่ระบาดของโควิด-19 ในระลอกที่สองที่ยังมีความไม่แน่นอน รวมถึงสถานการณ์ทางการเมือง ซึ่งเป็นปัจจัยที่ต้องจับตาอย่างใกล้ชิดมากขึ้นอีกด้วย